CELEX: 52011XG0308(01)
Language: el
Date: 2011-03-08
Title: Συμπερασμάτων του Συμβουλίου σχετικά με την ανάγκη επένδυσης στο μελλοντικό εργατικό δυναμικό της Ευρώπης στον τομέα της υγείας — Πεδίο για καινοτομίες και συνεργασία

8.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/2
            
         Συμπερασμάτων του Συμβουλίου σχετικά με την ανάγκη επένδυσης στο μελλοντικό εργατικό δυναμικό της Ευρώπης στον τομέα της υγείας — Πεδίο για καινοτομίες και συνεργασία
   2011/C 74/02
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ
   
               1.
            
            
               ΥΠΕΝΘΥΜΙΖΕΙ ότι σύμφωνα με το άρθρο 168 της Συνθήκης για τη λειτουργία της Ευρωπαϊκής Ένωσης, η δράση της Ένωσης πρέπει να συμπληρώνει τις εθνικές πολιτικές και να αποβλέπει στη βελτίωση της δημόσιας υγείας· ενθαρρύνει επίσης τη συνεργασία μεταξύ των κρατών μελών στον τομέα της δημόσιας υγείας και υποστηρίζει, όποτε είναι αναγκαίο, τη δράση τους, χωρίς να θίγονται οι ευθύνες των κρατών μελών όσον αφορά την οργάνωση και την παροχή υγειονομικών υπηρεσιών και ιατρικής περίθαλψης,
            
         
               2.
            
            
               ΥΠΕΝΘΥΜΙΖΕΙ ότι, σύμφωνα με το άρθρο 168 της Συνθήκης για τη λειτουργία της Ευρωπαϊκής Ένωσης, τα κράτη μέλη συντονίζουν μεταξύ τους, σε συνδυασμό με την Επιτροπή, τις πολιτικές και τα προγράμματά τους,
            
         
               3.
            
            
               ΥΠΕΝΘΥΜΙΖΕΙ τα συμπεράσματα του Συμβουλίου της 2ας Ιουνίου 2006 για τις κοινές αξίες και αρχές στα συστήματα υγείας της Ευρωπαϊκής Ένωσης, στα οποία τονίζεται ιδίως η ανάγκη να εξασφαλίζεται η πρόσβαση και η παροχή περίθαλψης υψηλής ποιότητας, ασφαλούς και στοιχειοθετημένης,
            
         
               4.
            
            
               ΥΠΕΝΘΥΜΙΖΕΙ την Πράσινη Βίβλο της Επιτροπής για «το ευρωπαϊκό υγειονομικό δυναμικό» της 10ης Δεκεμβρίου 2008 και την έκθεση σχετικά με την ανοικτή διαβούλευση όσον αφορά την Πράσινη Βίβλο για το ευρωπαϊκό εργατικό δυναμικό στον τομέα της υγείας της 15ης Δεκεμβρίου 2009, στην οποία αναγνωρίζεται το πιεστικό ζήτημα της τρέχουσας και μελλοντικής έλλειψης εργαζομένων στον τομέα της υγείας, και ιδίως ειδικευμένων γιατρών και νοσοκόμων,
            
         
               5.
            
            
               ΥΠΕΝΘΥΜΙΖΕΙ την ανακοίνωση της Επιτροπής «Ευρώπη 2020 — Στρατηγική για έξυπνη, βιώσιμη και χωρίς αποκλεισμούς ανάπτυξη» της 3ης Μαρτίου 2010, στην οποία προτάσσονται επτά εμβληματικές πρωτοβουλίες, συμπεριλαμβανομένης της πρωτοβουλίας «Ατζέντα για νέες δεξιότητες και θέσεις εργασίας», με στόχο να δημιουργηθούν οι συνθήκες για τον εκσυγχρονισμό των αγορών εργασίας ούτως ώστε να αυξηθούν τα επίπεδα απασχόλησης και να διασφαλιστεί η βιωσιμότητα των κοινωνικών μας μοντέλων, καθώς και της πρωτοβουλίας «Νεολαία σε κίνηση»,
            
         
               6.
            
            
               ΥΠΕΝΘΥΜΙΖΕΙ τον Παγκόσμιο Κώδικα Πρακτικής της Παγκόσμιας Οργάνωσης Υγείας (ΠΟΥ), που εγκρίθηκε στην Παγκόσμια Συνέλευση Υγείας της 21ης Μαΐου 2010, και ο οποίος χρησιμεύει ως δεοντολογικό πλαίσιο καθοδήγησης των κρατών μελών στις προσλήψεις εργαζομένων στον τομέα της υγείας,
            
         
               7.
            
            
               ΧΑΙΡΕΤΙΖΕΙ την υπουργική διάσκεψη με θέμα «επενδύοντας στο μελλοντικό εργατικό δυναμικό της Ευρώπης στον τομέα της υγείας: πεδίο για καινοτομίες και συνεργασία», η οποία πραγματοποιήθηκε στην La Hulpe στις 9-10 Σεπτεμβρίου 2010, και στην οποία υπογραμμίστηκε η ανάγκη ανάπτυξης των κατάλληλων πρωτοβουλιών για επενδύσεις στην ύπαρξη επαρκούς αριθμού επαγγελματιών στον τομέα της υγείας, καλά εκπαιδευμένων και με διάθεση προς εργασία, ούτως ώστε να προστατεύεται η βιωσιμότητα και η πρόσβαση στα υγειονομικά συστήματα,
            
         
               8.
            
            
               ΤΟΝΙΖΕΙ ότι ο αυξανόμενος αριθμός σοβαρών και χρόνιων ασθενειών, η γήρανση του πληθυσμού και του εργατικού δυναμικού στον τομέα της υγείας, οι μεταβαλλόμενες ανάγκες των ασθενών και των υγειονομικών συστημάτων, η αυξανόμενη κινητικότητα των ασθενών και των επαγγελματιών του τομέα της υγειονομικής περίθαλψης, η επιστημονική πρόοδος και η ανάδυση νέων τεχνολογιών, θέτουν βασικές προκλήσεις για όλα τα κράτη μέλη, και απαιτούν καινοτόμες προσεγγίσεις για το εργατικό δυναμικό του μέλλοντος στον τομέα της υγείας,
            
         
               9.
            
            
               ΑΝΑΓΝΩΡΙΖΕΙ την ύπαρξη αλληλεξάρτησης μεταξύ των κρατών μελών στο πεδίο των πολιτικών για τους ανθρώπινους πόρους στον τομέα της υγειονομικής περίθαλψης, ιδίως όσον αφορά την κινητικότητα των επαγγελματιών της υγειονομικής περίθαλψης,
            
         
               10.
            
            
               ΚΑΛΕΙ τα κράτη μέλη:
               
                           —
                        
                        
                           να ενισχύσουν τη συνεργασία και την ανταλλαγή ορθών πρακτικών, συμπεριλαμβανομένης της συλλογής στοιχείων υψηλής ποιότητας και συγκρίσιμων μεταξύ τους, να βελτιώσουν την παρεχόμενη στήριξη στην ανάπτυξη πολιτικών των κρατών μελών για το εργατικό δυναμικό του μέλλοντος στον τομέα της υγείας, συμβάλλοντας στην ισότητα πρόσβασης στην περίθαλψη για όλους, με ιδιαίτερη μέριμνα για την πρόβλεψη των μελλοντικών αναγκών σε εργατικό δυναμικό στον τομέα της υγείας και για τον αποτελεσματικό προγραμματισμό του εργατικού δυναμικού στον τομέα της υγείας σε όλη την Ευρωπαϊκή Ένωση,
                        
                     
                           —
                        
                        
                           να αυξήσουν την ευαισθητοποίηση στη σημασία ύπαρξης ελκυστικού εργασιακού περιβάλλοντος, συνθηκών εργασίας και δυνατοτήτων επαγγελματικής εξέλιξης, ως κινήτρου για το εργατικό δυναμικό στον τομέα της υγείας και ως μέσου για την διασφάλιση της ποιότητας και της ασφάλειας στην παρεχόμενη περίθαλψη,
                        
                     
                           —
                        
                        
                           να ενθαρρύνουν την κατάρτιση και εκπαίδευση του εργατικού δυναμικού στον τομέα της υγείας με στόχο την περαιτέρω προώθηση της ποιότητας και της ασφάλειας της παρεχόμενης περίθαλψης, και να εξετάσουν τους τρόπους για την καλύτερη δυνατή αξιοποίηση των ενωσιακών μέσων χρηματοδότησής της, χωρίς να θίγεται το μελλοντικό δημοσιονομικό πλαίσιο,
                        
                     
                           —
                        
                        
                           να προσχωρήσουν στον Παγκόσμιο Κώδικα Πρακτικής της ΠΟΥ σχετικά με τις διεθνείς προσλήψεις,
                        
                     
         
               11.
            
            
               ΚΑΛΕΙ τα κράτη μέλη και την Επιτροπή:
               
                           —
                        
                        
                           να αναπτύξουν ένα σχέδιο δράσης που να προβλέπει εναλλακτικές λύσεις για τη στήριξη της ανάπτυξης των πολιτικών των κρατών μελών για το εργατικό δυναμικό στον τομέα της υγείας, αναγνωρίζοντας τις αρμοδιότητες των κρατών μελών, ιδίως στους τομείς της αξιολόγησης των προφίλ ικανοτήτων, της βελτίωσης των μεθοδολογιών προγραμματισμού λαμβάνοντας υπόψη προσδιορισμένες υγειονομικές ανάγκες, της συνεχούς επαγγελματικής εξέλιξης και των στρατηγικών πρόσληψης και διατήρησης προσωπικού, και να αντιμετωπίσουν τις βασικές προκλήσεις για το εργατικό δυναμικό στον τομέα της υγείας σε όλη την ΕΕ σε μεσοπρόθεσμη και μακροπρόθεσμη προοπτική,
                        
                     
                           —
                        
                        
                           να μεριμνήσουν για τη συμμετοχή στην ανάπτυξη αυτού του σχεδίου δράσης των αντιπροσώπων των ασθενών και των επαγγελματιών της υγείας, καθώς επίσης και άλλων ενδιαφερομένων φορέων από τον τομέα της υγείας,
                        
                     
                           —
                        
                        
                           να λάβουν υπόψη τους, κατά την ανάπτυξη αυτού του σχεδίου δράσης, τις δυνατότητες συμβολής από άλλους τομείς πολιτικής, και ιδίως από τους τομείς της εκπαίδευσης, της εργασίας, των κοινωνικών υποθέσεων και της εσωτερικής αγοράς,
                        
                     
         
               12.
            
            
               ΚΑΛΕΙ την Επιτροπή:
               
                           —
                        
                        
                           να ενθαρρύνει τη συνεργασία μεταξύ κρατών μελών και να παράσχει στήριξη στην ανάπτυξη του σχεδίου δράσης έως το 2012,
                        
                     
                           —
                        
                        
                           να περιλάβει στους τομείς προτεραιότητας την κατάρτιση και την εκπαίδευση του εργατικού δυναμικού στον τομέα της υγείας και να εξετάσει τους τρόπους για την καλύτερη δυνατή αξιοποίηση των ενωσιακών μέσων χρηματοδότησής τους, χωρίς να θίγεται το μελλοντικό δημοσιονομικό πλαίσιο και σύμφωνα με τις εμβληματικές πρωτοβουλίες «Ατζέντα για νέες δεξιότητες και θέσεις εργασίας», και «Νεολαία σε κίνηση» της στρατηγικής «Ευρώπη 2020»,
                        
                     
                           —
                        
                        
                           να εξασφαλίσει ότι το πρόγραμμα εργασιών του 2011 για την υγεία μπορεί να συμπεριλάβει μια κοινή δράση που να προβλέπει πλατφόρμα συνεργασίας μεταξύ των κρατών μελών όσον αφορά την πρόβλεψη των αναγκών σε εργατικό δυναμικό στον τομέα της υγείας και τον προγραμματισμό για το εργατικό δυναμικό στον τομέα της υγείας, σε στενή συνεργασία με τη Eurostat, τον ΟΟΣΑ και την ΠΟΥ.